
Իրավական ակտի ընդունման անհրաժեշտությունը. 
          Նախագծով նախատեսվում է «Գնումների մասին» օրենքի 46.1-րդ հոդվածի 2-րդ մասին համապատասխան տալ նախնական համաձայնություն` դպրոցաշինության և մանկապարտեզաշինության ծրագրերի շրջանակներում մի շարք օբյեկտների նախագծանախահաշվային փաստաթղթերի մշակման և փորձաքննության ծառայությունների, ինչպես նաև շինարարության կապալային աշխատանքների ձեռքբերման նպատակով կազմակերպվող գնման գործընթացների հրավերներում գործընթացը հանրային շահի ապահովման նպատակով կազմակերպված լինելու մասին տեղեկություն ներառելուն:
Նախագծի նպատակն է դպրոցաշինության և մանկապարտեզաշինության ծրագրերի գնման գործընթացների շրջանակներում պատվիրատուի և գնահատող հանձնաժողովի գործողությունների (անգործության) և որոշումների բողոքարկումների դեպքում գնման գործընթացների բնականոն ընթացքի ապահովումը: Արդյունքում ակնկալվում է դպրոցաշինության և մանկապարտեզաշինության ծրագրերի բնականոն և անխաթար իրականացում:
Ընթացիկ իրավիճակը և խնդիրները.
Պետական գնման գործընթացներն իրականացվում են «Գնումների մասին» օրենքի և ՀՀ կառավարության 2017 թվականի մայիսի 4-ի թիվ 526-Ն որոշման շրջանակներում, որոնցով կարգավորված են պետական բյուջեի միջոցների հաշվին իրականացվող ապրանքների, աշխատանքների և ծառայությունների ձեռքբերման հետ կապված գնման գործընթացները: 
2026 թվականի մարտի 4-ին «Գնումների մասին» օրենքում լրացվել է 46․1-րդ հոդվածը։ Նշված հոդվածի 1-ին մասով սահմանվել է, որ գնման գործընթացի շրջանակում պատվիրատուի և գնահատող հանձնաժողովի գործողությունների (անգործության) և որոշումների բողոքարկումը չի կասեցնում գնման գործընթացը, եթե տվյալ գործընթացի հրավերը պարունակում է տեղեկություն գործընթացը հանրային կամ պաշտպանության և ազգային անվտանգության շահերի ապահովման նպատակով կազմակերպված լինելու մասին, իսկ նման տեղեկությունը, համաձայն նույն հոդվածի 2-րդ մասին, հրավերում ներառվում է ՀՀ կառավարության նախնական համաձայնությամբ:
Վերոգրյալի հիմքով մշակվել է սույն Նախագիծը, որով վերը նշված դրույթի կիրակումը նախատեսվում է ՀՀ կառավարության ռազմավարական ծրագրեր համարվող դպոցաշինության և մանկապարտեզաշինության ծրագրերի իրագործման շրջանակներում:
ՀՀ կառավարության 30.11.2023թ-ի N 2093-Ն և 03.10.2024թ-ի N 1581-Ն որոշումներով հաստատվել են դպոցաշինության և մանկապարտեզաշինության ծրագրերում ներառված օբյեկտների ցանկերը, որոնք պարբերաբար լրացվում են: Մի շարք դպրոցների, մանկապարտեզների, նախակրթարանների կառուցման, վերակառուցման, վերանորոգման/հիմնանորոգման շինարարական աշխատանքների պատվիրատու է սահմանվել Հայաստանի տարածքային զարգացման հիմնադրամը: Այդ ծրագրերի շրջանակներում ՀՏԶՀ-ի կողմից իրականացվում են մի շարք օբյեկտների նախագծման ծառայությունների և շինարարական աշխատանքների գնման գործընթացներ։ Ներկայումս ՀՏԶՀ-ի կողմից իրականացվում են նաև մի շարք դպրոցների և կրթահամալիրների կառուցման, վերանորոգման/հիմնանորոգման, ինչպես նաև նախակրթարանների ուսումնասիրություններ և գնման գործընթացների նախապատրաստություններ, որոնք մոտ ապագայում պետք է ներառվեն ՀՀ կառավարության նոր ծրագրերում։
	Հաշվի առնելով այն հանգամանքը, որ գնման գործընթացների  շրջանակներում պատվիրատուի և գնահատող հանձնաժողովի գործողությունների (անգործության) և որոշումների բողոքարկումների  արդյունքում  դատարանների կողմից կասեցվում են գնման գործընթացները և դա խոչնդոտում է ՀՀ կառավարության ռազմավարական ծրագրերով նախատեսված դպրոցաշինության և մանկապարտեզաշինության ծրագրերի բնականոն իրականացմանը՝ ուստի Նախագծով առաջարկվում է ՀՀ կառավարությանը տալ նախնական համաձայնություն՝ մի շարք օբյեկտների նախագծանախահաշվային փաստաթղթերի մշակման և փորձաքննության ծառայությունների, ինչպես նաև շինարարության կապալային աշխատանքների ձեռքբերման նպատակով կազմակերպվող գնման գործընթացների հրավերներում գործընթացը հանրային շահի ապահովման նպատակով կազմակերպված լինելու մասին տեղեկություն ներառելուն:
Հարկ է նշել, որ Նախագծով սահմանվող օբյեկտների ցանկում ներառված նախակրթարաների  ընտրությունը կատարվել է ՀՀ կրթության, գիտության, մշակույթի և սպորտի նախարարության կողմից ստեղծված աշխատանքային խմբի կողմից, որի աշխատանքներին ներգրավված են եղել նաև ՀՏԶՀ-ի ներկայացուցիչները։ Օբյեկտների ընտրության համար աշխատանաքային խումբը տեղում կատարել է ուսումնասիրություններ, դիտարկումներ և քննարկումներ, որի արդյունքում ընտրվել են օբյեկտները։ 

Կարգավորման նպատակը և բնույթը. 
Նախագծի նպատակն է դպրոցաշինության և մանկապարտեզաշինության ծրագրերի գնման գործընթացների շրջանակներում պատվիրատուի և գնահատող հանձնաժողովի գործողությունների (անգործության) և որոշումների բողոքարկումների դեպքում գնման գործընթացների բնականոն ընթացքի ապահովումը: 

          Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության և Հայաստանի տարածքային զարգացման հիմնադրամի մասնագետները: 
 
Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում ակնկալվում է դպրոցաշինության և մանկապարտեզաշինության ծրագրերի բնականոն և անխաթար իրականացում:

Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
[bookmark: _GoBack]«Գնման գործընթացների հրավերներում գնման գործընթացները հանրային շահի ապահովման նպատակով կազմակերպված լինելու մասին տեղեկություն ներառելուն նախնական համաձայնություն տալու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում։ 

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 3-րդ կետի 3.6-րդ ենթակետից՝ «Ցանկում ընդգրկված մանկապարտեզներում շինարարական աշխատանքների իրականացում»,
· 8-րդ կետից՝ «կառուցել, հիմնանորոգել և վերանորոգել առնվազն 300 հանրակրթական ուսումնական հաստատություններ...»։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն. 
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:



